[pic] | EURÓPSKA KOMISIA | V Bruseli, 15.2.2011 KOM(2011) 70 v konečnom znení STANOVISKO KOMISIE k návrhu rozhodnutia Európskej rady, ktorým sa mení a dopĺňa článok 136 Zmluvy o fungovaní Európskej únie, pokiaľ ide o mechanizmus stability pre členské štáty, ktorých menou je euro STANOVISKO KOMISIE k návrhu rozhodnutia Európskej rady, ktorým sa mení a dopĺňa článok 136 Zmluvy o fungovaní Európskej únie, pokiaľ ide o mechanizmus stability pre členské štáty, ktorých menou je euro EURÓPSKA KOMISIA, so zreteľom na Zmluvu o Európskej únii, a najmä na jej článok 48 ods. 6 druhý pododsek, keďže: 1. Belgická vláda v súlade s článkom 48 ods. 6 prvým pododsekom Zmluvy o Európskej únii (ďalej len „ZEÚ“) 16. decembra 2010 predložila Európskej rade návrh na revidovanie článku 136 Zmluvy o fungovaní Európskej únie (ďalej len „ZFEÚ“), a to pridaním odseku, na základe ktorého by členské štáty, ktorých menou je euro, mohli zriadiť mechanizmus stability, ktorý by sa aktivoval, ak by to bolo nevyhnutné na zabezpečenie stability eurozóny ako celku, a na základe ktorého by udelenie akejkoľvek finančnej pomoci požadovanej v rámci mechanizmu podliehalo prísnej podmienenosti. 2. Európska rada na svojom zasadnutí 16. a 17. decembra 2010 odsúhlasila, že ZFEÚ by sa mala zmeniť a doplniť, aby členské štáty eurozóny mohli zriadiť takýto európsky mechanizmus stability. 3. S týmto cieľom Európska rada schválila znenie návrhu rozhodnutia, ktorým sa mení a dopĺňa ZFEÚ, a rozhodla o začatí zjednodušeného revízneho postupu ustanoveného v článku 48 ods. 6 ZEÚ. 4. Predseda Európskej rady 20. decembra 2010 listom požiadal Komisiu o vyjadrenie stanoviska. 5. V návrhu rozhodnutia, ktorý prijala Európska rada, sa do článku 136 ZFEÚ pridáva odsek 3, v ktorom sa ustanovuje, že členské štáty, ktorých menou je euro, môžu zriadiť mechanizmus stability, ktorý sa bude aktivovať, ak to bude nevyhnutné na zabezpečenie stability eurozóny ako celku, a na základe ktorého bude udelenie akejkoľvek finančnej pomoci požadovanej v rámci mechanizmu podliehať prísnej podmienenosti. 6. V tomto novom odseku, ktorý bude jedným z ustanovení ZFEÚ určených pre členské štáty, ktorých menou je euro, sa potvrdzuje, že právny rámec Únie nebráni, aby si členské štáty, ktorých menou je euro, zriadili stály mechanizmus stability, ktorý im umožní získať potrebnú finančnú pomoc. 7. Niektoré všeobecné prvky budúceho mechanizmu boli takisto predmetom vyhlásenia Euroskupiny počas jej zasadnutia 28. novembra 2010 a schválila ich Európska rada. 8. V tomto stanovisku chce Komisia na jednej strane preskúmať návrh rozhodnutia, ktorý schválila Európska rada vzhľadom na podmienky týkajúce sa používania zjednodušeného revízneho postupu a na druhej strane vyjadriť sa k obsahu zmeny a doplnenia zmluvy. 9. Komisia sa v prvom rade domnieva, že podmienky požadované na využívanie zjednodušeného revízneho postupu ustanoveného v článku 48 ods. 6 ZEÚ sú splnené. 10. Navrhovaná zmena a doplnenie sa na jednej strane týka ustanovenia tretej časti ZFEÚ, pokiaľ ide o politiky a interné opatrenia Únie. Komisia navyše zdôrazňuje, že na ostatné časti ZFEÚ nemá zmena a doplnenie priamy ani nepriamy vplyv. 11. Na druhej strane, na právomoci udelené Únii v zmluvách nemá táto zmena a doplnenie žiadny vplyv. Nejde totiž o nový právny základ, ktorý by Únii umožnil prijímať opatrenia, ktoré pred touto zmenou a doplnením neboli možné. Podľa návrhu rozhodnutia stály mechanizmus stability zriadia priamo členské štáty, ktorých menou je euro. 12. Návrhom rozhodnutia sa neznižujú právomoci udelené Únii a jej inštitúciám. Predovšetkým tento návrh nebude mať vplyv ani na osobitné mechanizmy solidarity ustanovené v článkoch 122 a 143 ZFEÚ pre prípad, že sa členský štát dostane do ťažkostí alebo bude čeliť vážnej hrozbe vzniku ťažkostí, ani na právomoci Únie týkajúce sa koordinácie hospodárskych a finančných politík a dohľadu nad nimi v členských štátoch vo všeobecnosti a zvlášť v tých členských štátoch, ktorých menou je euro. 13. Pokiaľ ide o tento posledný aspekt, Komisia 29. septembra 2010 navrhla ambiciózny legislatívny balík zameraný na masívne posilnenie správy ekonomických záležitostí najmä v eurozóne a ocenila politickú podporu, ktorú balík dostal od Európskej rady. Celosvetová hospodárska a finančná kríza zvýraznila a zvýšila potrebu posilniť rámec zriadený pre hospodársku a menovú úniu s cieľom konsolidovať makroekonomickú stabilitu a životaschopnosť verejných financií. Toto posilnenie vyžaduje užšiu koordináciu hospodárskych a rozpočtových politík členských štátov eurozóny ako kľúčový cieľ vychádzajúci z legislatívneho balíka Komisie, o ktorom v súčasnosti diskutuje Európsky parlament a Rada. Tento cieľ bol uznaný a ďalej rozpracovaný aj v záverečnej správe, ktorú pracovná skupina pod vedením predsedu Európskej rady v októbri 2010 predložila Európskej rade. 14. Správa ekonomických záležitostí Únie v eurozóne bude predstavovať základňu, o ktorú sa musí opierať budúci mechanizmus stability. Prísne podmienky, ktorým bude podliehať pridelenie každej pomoci v rámci mechanizmu, musia byť založené na usmerneniach prijatých na úrovni Únie s cieľom prispievať k správnemu fungovaniu hospodárskej a menovej únie. Komisia prijme všetky iniciatívy, legislatívne alebo iné, na zabezpečenie súdržnosti medzi týmto budúcim mechanizmom a správou ekonomických záležitostí Únie najmä v eurozóne, a to so zreteľom na právomoci udelené Únii a jej inštitúciám na základe zmluvy. 15. Ako doplnok k tejto silnejšej správe ekonomických záležitostí si posilnenie rámca hospodárskej a menovej únie takisto vyžaduje vytvorenie masívneho inštitucionálneho a finančného mechanizmu s cieľom čeliť ťažkostiam alebo vážnej hrozbe vzniku ťažkostí v jednom alebo viacerých členských štátoch eurozóny. Udalosti, ktoré nastali v roku 2010, poukázali na riziká škodlivého vplyvu, ktoré sa môžu objaviť, ak sa jeden členský štát eurozóny stane obeťou vážnych finančných ťažkostí. Aj keď sa prostredníctvom zriadenia európskeho mechanizmu finančnej stability a európskeho fondu finančnej stability rýchlo našli prechodné riešenia, Komisia plne podporuje zásadu jedného stáleho mechanizmu. VYDÁVA KLADNÉ STANOVISKO k návrhu rozhodnutia Európskej rady, ktorým sa mení a dopĺňa článok 136 Zmluvy o fungovaní Európskej únie, pokiaľ ide o mechanizmus stability pre členské štáty, ktorých menou je euro. Toto stanovisko je určené Európskej rade.